Kꞌe̱ nga na̱chrjein cho̱n ꞌnchán,
ján Jerusalén tíbitjo sꞌeí nga ijchò ìjngoò nó nga kjòchikon‑tꞌin i̱ngo̱.
Jesús ya̱ tíjna i̱ngo̱ ítjòn nga tsóbangui nguitjoa̱ xi ꞌmì Salomón.
Jñà xi̱ta̱ judío chincha jngoò itjandiì‑la̱ Jesús,
kitsò‑la̱:
―¿Skanda mé na̱chrjein chíña‑lèje̱n?
Jngoò kꞌa koa̱tìn‑náje̱n,
¿a ji̱‑né xi Cristo [xi xó kisìkasén‑ne Nainá]?
Jesús kiìchja̱ kitsò‑la̱:
―Jyeé kꞌoa̱ kixan‑nò,
ta̱nga jñò mìkiì mokjeiín‑nò.
Jñà kjo̱xkón xi i̱tꞌaà tsꞌe̱ Na̱ꞌèn‑na̱ sꞌiaàn,
jñà síkixi̱ya ndaà kjoa̱ xi i̱tꞌaà tsꞌa̱n.
Ta̱nga jñò,
mìkiì mokjeiín‑nò,
koií kjoa̱‑la̱ nga mìtsà ndí orrè tsꞌa̱n xan‑nò.
Jñà ndí orrè‑na̱ ꞌnchréjtaá‑na̱;
ꞌa̱n beèxkon‑ná,
koa̱ fìtji̱ngui‑na̱.
ꞌA̱án tsja‑la̱ kjoa̱binachon ni̱ta̱ kjé‑ne;
mìkiì chija ni̱ta̱ kjé‑ne;
ti̱koa̱ ni̱yá xi kjoa̱áꞌan‑na̱.
Jè Na̱ꞌèn‑na̱ xi kisìnga̱tsja‑na jñà ndí orrè,
ìsa̱ tíjna ítjòn ni̱ta̱ yá‑ne.
Ni̱jngoò xi ko̱ma‑la̱ kjoa̱áꞌan‑na i̱ya tsja Na̱ꞌèn‑na̱.
ꞌA̱n ko̱ Na̱ꞌèn‑na̱ tà jngoò ma‑naje̱n.
Jñà xi̱ta̱ judío tsibíxkó nda̱jo̱ nga mejèn‑la̱ ko̱sèn‑la̱ Jesús.
Kiìchja̱ Jesús kitsò‑la̱:
―ꞌÑó kjìn kjo̱xkón xi ndaà tjín jye tsakoò‑nò xi inchrobà‑ne i̱tꞌaà tsꞌe̱ Na̱ꞌèn‑na̱.
¿Jñò,
ñá‑la̱á nga̱tjì‑la̱ kjoa̱ koi,
nga nda̱jo̱ mejèn bínè‑ná?
Jñà xi̱ta̱ judío kitsò:
―Mìtsà koií kjoa̱‑la̱ kjo̱xkón ndaà xi tìꞌnì nga nda̱jo̱ kínè‑lèje̱n.
Koií kjoa̱‑la̱ nga Nainá nokjoàjno‑la̱ nga Nainá ꞌmì‑la̱ yijo‑lè.
Ji̱,
tà xi̱ta̱‑né.
Jesús kiìchja̱ kitsò‑la̱:
―Jè Xo̱jo̱n‑la̱ Nainá xi jñò chìtaꞌyà kꞌoa̱á sꞌín tíchja̱ ñánda nga tsò Nainá:
“Jñò,
kꞌoa̱á kixan‑nò,
nainá ꞌmì‑nò.”
Xo̱jo̱n‑la̱ Nainá,
mì yá xi ko̱ma ko̱chrjekàngui.
Kꞌoa̱á sꞌín tíchja̱ nga jè Na̱ꞌèn‑ná,
nainá kitsò‑la̱ jñà xi̱ta̱ xi kitjoé‑la̱ ꞌén‑la̱.
Tsà kꞌoa̱sꞌín kiꞌmì xi̱ta̱ koi,
¿mé‑ne bixón‑nò nga Nainá chjàjno‑la̱ kꞌe̱ nga xan‑nò:
ꞌA̱n‑ná xi Kiꞌndí‑la̱ Nainá?
Nga jè Nainá kitsjaà‑na̱ xá nga kisìkasén‑na̱ i̱ i̱sòꞌnde.
Kì kiì mokjeiín‑nò i̱tꞌaà tsꞌa̱n,
tsà mì kꞌoa̱á sꞌín tìsꞌiaàn koni sꞌín tísꞌín Na̱ꞌèn‑na̱.
Ta̱nga tsà kꞌoa̱ tjín kjoa̱ xi tìsꞌiaàn na̱sꞌín mìkiì mokjeiín‑nò i̱tꞌaà tsꞌa̱n,
kàtakjeiín‑nò i̱tꞌaà tsꞌe̱ kjoa̱ xi tìsꞌiaàn,
mé‑ne nga kꞌoa̱sꞌín jcha̱‑nò ko̱ kàtakjeiín‑nò nga ta jngoó ma‑naje̱n Na̱ꞌèn‑na̱ ko̱ ꞌa̱n.
Jñà xi̱ta̱ judío mejèn‑la̱ nga kitsobàꞌñó ìjngoò kꞌa Jesús.
Ta̱nga Jesús itjokàya tsja xi̱ta̱ koi,
i̱kjoàn kiì.
Kꞌe̱é kiì ìjngoò kꞌa ján xijngoaà xa̱jngá nandá Jordán ya̱ ñánda kisꞌiìn ítjòn bautizar xi̱ta̱ jè Juan;
Jesús ya̱á tsibìjna.
ꞌÑó kjìn xi̱ta̱ ijchò tji̱ngui‑la̱ Jesús.
Xi̱ta̱ koi,
kitsò:
―Juan,
ni̱mé kjo̱xkón ndaà kisꞌiìn.
Ta̱nga ngatsꞌiì ꞌén xi kitsò jè Juan i̱tꞌaà tsꞌe̱ xi̱ta̱ jè,
nguì kjoa̱ kixi̱‑né.
Ya̱ i̱ꞌnde jè,
ꞌñó kjìn xi̱ta̱ kòkjeiín‑la̱ i̱tꞌaà tsꞌe̱ Jesús.